Rose Heitkönig-Rigaud

Rose Marie Anne Heitkönig-Rigaud (☆ 1918 na Boneiru - † 2014 na Boneiru) tabata un maestro di skol i polítiko boneriano. E tabata miembro di e promé Konseho Insular di Boneiru na 1951 i tabata e promé persona i e promé muhe ku a keda nombrá diputado di Kolegio Ehekutivo di Boneiru. El a duna primisia na Boneiru dor ku e tabata e promé muhé den Antias Hulandes pa okupa e funshon di diputado. Na 1966 e tabata e di dos muhé nombrá gezaghebber interino di Boneiru, despues di sra. Hellmund-Boom. 

Biografia 
Rose Rigaud a nase na 1918 na Boneiru den e kas konosí komo "Kas di Kachi Craane".  E tabata un di e seis yu di Quintus Leopold Rigaud i Jeannette Carolina Peiliker. Su tata tabata maestro di skol i despues griffier di Korte di Hustisia i gezaghebber di Saba (1919-1920). Tres di su ruman ta skoge, meskos kune, pa drenta arena polítiko. Ta trata di dos ruman muhé, Renée Hendrikse-Rigaud i Adèle Rigaud, i un ruman hòmber, Siegfried Rigaud.

Heitkönig-Rigaud ta pasa su hubentut na Kòrsou y ta optené su MULO diploma na St. Martinusgesticht na 1933. E ta biaha na 1934 pa Hulanda, unda e ta studia pa maestro na Bergen op Zoom. Na su regreso na 1937 e ta bai traha na skol di St. Martinusgesticht. Despues di muda pa Boneiru e ta kontinua su karera trahando mas di binti aña den enseñansa boneriano, entre otro komo dosente supstituto na St. Dominicusschool i Bernardusschool.

Na 1951, den e promé elekshon pa konsehal Heitkönig-Rigaud ta postulá su mes komo kandidato nr. 5 riba lista di Partido Boneriano Uni bou di liderazgo di Julio Antonio Abraham. El a wòrdu deklará elegí despues ku dos kandidato di su partido no a aksepta e funshon di konsehal. Heitkönig-Rigaud tabata e promé miembro femenino di Konseho Insular di Boneiru; dia 15 di sèptèmber
1953 e ta entrega su retiro komo konsehal. Dia 10 di yüli 1951 e ta keda nombrá unánimamente diputado di Kolegio Ehekutivo di Boneiru. Su kartera tabata enserá suministro di awa, agrikultura, kria i peska, asuntunan sosial, salubridat públiko i enseñansa. Di 28 di yüli 1966 te 27 di yüli 1967 el a fungi komo gezaghebber interino di  Boneiru. Su susesor tabata diputado Raimundo Saleh.

Na 1947 Heitkönig-Rigaud a kasa ku Herman (Jules) Heitkönig, komersiante; for di kua matrimonio a nase Jeanette i Ria. E ta fayesé na 2014 na e edat di 95 aña. Na aña 1970 el a wòrdu kondekorá komo Kabayero (Ridder) den Orden di Oranje-Nassau. 

Category:Hende
Category:Polítiko di Boneiru